জলবায়ু পরিবর্তনের প্রভাবে বাড়ছে প্রাকৃতিক দুর্যোগের মাত্রা। বাড়ছে নানামুখী জনদুর্ভোগ। যখন-তখন আঘাত হানছে ঝড়, তুফান ও সমুদ্রের নিম্নচাপ। বজ্রপাতের সঙ্গে ক্রমেই দীর্ঘ হচ্ছে মৃত্যুর মিছিল। প্রতিনিয়ত নিহতের সংখ্যা বাড়ছে। বজ্রপাত এড়াতে কিছু পরামর্শ দেওয়া হয়েছে সরকারি দফতর থেকে। বৈরী আবহাওয়ায় অনেকটাই বিপর্যস্ত হয়ে পড়েছে জনজীবন। এপ্রিল মাসব্যাপী সকাল থেকে প্রচণ্ড রোদে জ্বলছিল প্রাণ ও প্রকৃতি। সকাল ১১টার পরেই হঠাৎ শুরু হওয়া দমকা হাওয়াসহ আকাশ মেঘাচ্ছন্ন হয়ে পড়ে। বাতাসের তীব্রতা কিছুক্ষণ স্থায়ী হওয়ার পর অঝোর ধারায় বৃষ্টি পড়ে। কয়েক ঘণ্টা বিরামহীন বৃষ্টিতে পথ-ঘাট ফাঁকা হয়ে যায়। মুহূর্তেই শুরু হয়ে যায় বজ্রপাত। আর তাতে জনমনে আতঙ্ক ছড়িয়ে পড়ে। ভারী বর্ষণে শহরের বিভিন্ন অলিগলিতে সৃষ্টি হয় জলাবদ্ধতা। তখন দুর্ভোগ বেড়ে যায় খেটে খাওয়া মানুষের। বাতাস শুরু হলেই বিদ্যুৎ চলে যাওয়ায় মোমবাতি জ্বালিয়ে কাজ করতে হয় অফিসপাড়ায়। বজ্রপাত এড়াতে প্রশাসনের দেওয়া দিকনির্দেশনায় বলা হয়েছে- ক. ঘন ঘন বজ্রপাত হতে থাকলে কোনো দালানের নিচে আশ্রয় নিতে পারলে ভালো হয়। এ সময় কোনো অবস্থাতেই খোলা বা উঁচু জায়গায় থাকা উচিত নয়। খ. ফাঁকা জায়গায় যাত্রীছাউনি, উঁচু গাছপালা, বিদ্যুতের খুঁটি ইত্যাদিতে বজ্রপাতের আশঙ্কা বেশি থাকে। বজ্রপাতের সময় এসব থেকে দূরে থাকার চেষ্টা করা দরকার। গ. বজ্রপাতের সময় বাসাবাড়িতে থাকলে জানালা থেকে দূরে থাকার চেষ্টা করা কর্তব্য। ঘ. বজ্রপাত ও ঝড়ের সময় বাড়ির ধাতব কল, সিঁড়ির রেলিং, পাইপ ইত্যাদি থেকে দূরে থাকা বাঞ্ছনীয়। এমনকি ল্যান্ড লাইন টেলিফোনও স্পর্শ করা বিপজ্জনক। এগুলোর সংস্পর্শেও আহত হওয়ার আশঙ্কা থাকে। ঙ. বজ্রপাতের সময় বৈদ্যুতিক সংযুক্ত সব যন্ত্রপাতি স্পর্শ করা থেকে বিরত থাকতে হবে। বজ্রপাতের আলামত দেখা দিলেই টিভি, ফ্রিজ ইত্যাদি বন্ধ রাখতে হবে। বৈদ্যুতিক বোর্ড থেকে অব্যবহূত যন্ত্রপাতির প্লাগ খুলে রাখা জরুরি। চ. বজ্রপাতের সময় গাড়িতে থাকলে দ্রুত গাড়ি থেকে নেমে কোনো বারান্দা বা পাকা ছাউনির নিচে অবস্থান করা দরকার। এ সময় গাড়ির কাচে হাত দেওয়া বিপজ্জনক। ছ. বজ্রপাতের সময় চামড়ার ভেজা জুতো বা খালি পায়ে থাকা খুবই বিপজ্জনক। বের হতে হলে পা ঢাকা জুতো পরিধান করে বের হওয়া উত্তম। জ. বজ্রপাতের সময় রাস্তায় চলাচলে আশপাশে খেয়াল রেখে চলতে হবে। কেউ আহত হলে দ্রুত তাকে হাসপাতালে নিয়ে যাওয়ার ব্যবস্থা করতে হবে।